**BESZÁMOLÓ**

**2014.**

2014-ben az alapítvány tovább folytatta a gyermekek napközbeni ellátásának tevékenységét bölcsődében és a családi napköziben.

**Eredményeink**

2014-ben összesen 36 fő beíratott gyermek volt a bölcsődében és 8 fő a családi napköziben. Az év első két hónapjában 85%-os kihasználtsággal működött bölcsődénk, majd ez fokozatosan nőtt, szeptembertől volt kisebb visszaesésünk. A családi napközi átlaglétszáma 4 fő volt az évben.

Májusban az egyik apuka révén egy nemzetközi cég munkatársai alapítványunk számára egy napon önkéntes tevékenységet végeztek, ennek során felújították nádkerítésünket, kerti munkákat végeztek, játékokat festettek, tisztítottak.

Nyáron kaptuk az értesítést, hogy a Nemzeti Család- és Szociálpolitikai Intézet meghirdetett pályázatán: „…Mely fogócskára tanítja a gyerekeket…” című pályázati programunk 600.000 Ft támogatást nyert. Az összeget decemberben megkaptuk, a pályázat végrehajtása átnyúlt a 2015-ös évre. 2014. novemberben a pályázat keretében a szülők számára Szülői Fórumokat rendeztünk a kisgyermekkori agresszivitás és hiszti témakörében, mely rendezvényünk nagy érdeklődésre tartott számot. Szintén a pályázat keretében a Logiko-P Játék Kft. munkatársai hetente új játékokkal ismertették meg a hozzánk járó gyermekeket, munkatársakat és szülőket.

2014-ben is megtartottuk rendezvényeinket a hozzánk járó szülők számára: Anyák Napja, Gyermeknap, Szüreti mulatság, Mikulás, valamint az évszakok és ünnepek ihlette foglalkozásokat tartottunk a gyermekeknek pl. libasüti/mézessüti sütés, tojásfestés..stb. Az évben 2 szülői értekezletet tartottunk: februárban és októberben. Nyári zárásunk júliusban 2 hét időtartam volt.

**Bevételeink**

Az alapítvány főbb bevételei az évben a közhasznú tevékenység folytatásának ellenértékeként kapott térítési díjakból, az állami normatívából, valamint adományokból tevődtek össze. További bevételi forrásunk volt a jövedelemadó utáni 1%-os juttatások.

Bevételünk a 2013-as évihez hasonlóan alakult, bár a nagyobb gyereklétszám nem ezt indokolná. Ennek részben oka, hogy a 2014-es évben módosult a normatíva igénybevételének lehetősége: amennyiben a gyermek 10 napnál kevesebbet hiányzik az adott hónapban, akkor a normatíva maradéktalanul igénybe vehető. Emiatt a 2014. évre vonatkozóan többlet normatívára lettünk jogosultak, melyet a 2015. évben utalt ki számunkra a Magyar Államkincstár. Tehát a 2014-es évben takarékosan kellett gazdálkodnunk.

Továbbra is érezhető a családok életében a nehéz anyagi helyzet, mely miatt sok esetben a térítési díjak csökkentéséről kellett döntenünk. Ilyenkor egyéni mérlegelések során a kuratórium megítélte a kedvezményes térítési díjat a bölcsődei ellátásért. Célunk, hogy a bölcsődei és családi napközi ellátás során minél több gyermek napközbeni elhelyezéséről gondoskodjunk, akár kedvezményes térítési díjak elfogadásával is.

A 2013-as jövedelemadók után kapott összegből 2014-ben is pótoltuk az elhasználódott udvari és benti játékokat, valamint karbantartási, felújítási munkálatokra fordítottuk. (Többek között zárak javítása, vízcsapok javítása, mosogatógép javítás, kerti munkálatok…stb.)

2014-ben intézményünk ágazati pótlék igénybevételére jogosult a dolgozók számára. Ezzel növelni tudtuk dolgozóink bruttó alapbérét.

**Ráfordításaink**

A közhasznú tevékenység ráfordítására szolgált a bevételek nagy része.

Az állami normatívát teljes egészében a bölcsőde és családi napközi folyó költségeire (bérjellegű kiadások, bérleti díjak, rezsi költségek), a csoportszobák berendezéseire, játékállományunk bővítésére fordítottuk. Az alapítványi hozzájárulások, adományok nagy részét is a fentiekre költöttük.

A hozzájárulásokból fedeztük a közhasznú tevékenységen túli egyéb tevékenységek költségeit pl. gyermeknapi műsorok, karácsonyi műsorok, kreatív és zenei, tánc-foglalkozások, valamint eszközök bérlése (pl. légvár).

Az étkezési díjakból befolyt összeg teljes egészében a gyermekek étkeztetésére lett fordítva, melyet részben a Vecsési Konyha fenntartója, a Vecsési Önkormányzat számlázott, részben a rendezvényekhez vásárolt gyümölcsök, italok, egyéb ételféleségek tettek ki.

A bölcsődei tevékenység ellátását 2014. június – augusztus hónapokban – a szabadságolások idejére - 1 fő önkéntes technikai dolgozó segítette. Továbbá néhány diák az érettségi követelménynek megfelelő közösségi szolgálatot nálunk teljesítette. A bölcsődei tevékenységet 3 fő főállású gondozónővel láttuk el, novembertől a kiscsoport bővülése miatt új dolgozó felvételét irányoztuk elő – ez már csak 2015-ben teljesült. A családi napközi vezetését továbbra is az egy főállású dolgozó látta el. Az év során továbbképzésen egy dolgozónk vett részt.

A 2014. évben vállalkozói tevékenységet nem folytattunk. Induló tőkénk (2007-ben 100.000 Ft.) nem gyarapodott. A tisztségviselők díjazás nélkül látták el feladataikat.

Budapest, 2015-05-05

 Alapítvány Képviselője

A Beszámoló a 2015. május 12-én tartott Kuratóriumi Ülésen elfogadásra került.